**NÁRODNÁ RADA SLOVENSKEJ REPUBLIKY**

 **VIII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: PREDS-186/2020

**183a**

### S p r á v a

**Ústavnoprávneho výboru Národnej rady Slovenskej republiky o prerokovaní zákona z  15. júla 2020, ktorým sa mení a dopĺňa zákon č. 153/2001 Z. z. o prokuratúre v znení neskorších predpisov a ktorým sa menia a dopĺňajú niektoré zákony, vráteného prezidentkou Slovenskej republiky na opätovné prerokovanie Národnou radou Slovenskej republiky (tlač 183)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Prezidentka Slovenskej republiky v zmysle čl. 102 ods. 1 písm. o) Ústavy Slovenskej republiky vrátila zákon z 15. júla 2020, ktorým sa mení a dopĺňa zákon č. 153/2001 Z. z. o  prokuratúre v znení neskorších predpisov a ktorým sa menia a dopĺňajú niektoré zákony na  opätovné prerokovanie Národnou radou Slovenskej republiky.

Vo svojom rozhodnutí č. 4796-2020-KPSR z 3. augusta 2020 uviedla dôvody a v časti III navrhla, aby Národná rada Slovenskej republiky pri opätovnom prerokovaní schválila zákon s piatimi pripomienkami.

**I.**

Predseda Národnej rady Slovenskej republiky rozhodnutím č. 173 z 10. augusta 2020 pridelil zákon z 15. júla 2020, ktorým sa mení a dopĺňa zákon č. 153/2001 Z. z. o prokuratúre v znení neskorších predpisov a ktorým sa menia a dopĺňajú niektoré zákony, vrátený prezidentkou Slovenskej republiky na opätovné prerokovanie Národnou radou Slovenskej republiky (tlač 183) na prerokovanie ako gestorskému výboru Ústavnoprávnemu výboru Národnej rady Slovenskej republiky.

 Ústavnoprávny výbor Národnej rady Slovenskej republiky na 31. schôdzi 2. septembra 2020 prerokoval pripomienky uvedené v  časti III rozhodnutia prezidentky Slovenskej republiky č. 4796-2020-KPSR z 3. augusta 2020:

1. V čl. I treťom bode § 7 ods. 10 poslednej vete sa slová „uplynutím funkčného obdobia generálneho prokurátora alebo zánikom výkonu funkcie generálneho prokurátora mu funkcia prokurátora generálnej prokuratúry zaniká“ nahrádzajú slovami „po uplynutí funkčného obdobia generálneho prokurátora alebo zániku výkonu funkcie generálneho prokurátora zostáva prokurátorom generálnej prokuratúry“.
2. V čl. I sa vypúšťa šiesty bod.

 Doterajší siedmy bod a ôsmy bod sa označujú ako šiesty bod a siedmy bod.

1. V čl. IV desiatom bode § 24a ods. 9 druhej vete sa slová „uplynutím funkčného obdobia špeciálneho prokurátora alebo zánikom funkcie špeciálneho prokurátora mu funkcia prokurátora generálnej prokuratúry zaniká“ nahrádzajú slovami „po uplynutí funkčného obdobia špeciálneho prokurátora alebo zániku výkonu funkcie špeciálneho prokurátora zostáva prokurátorom generálnej prokuratúry“.
2. V čl. IV dvanástom bode § 24aa ods. 3 písm. g) sa slová „Ústavného súdu Slovenskej republiky“ nahrádzajú slovami „disciplinárnej komisie“.
3. V čl. IV dvanástom bode § 24aa ods. 3 sa vypúšťa písmeno i).

 Čiarka na konci písmena h) sa nahrádza bodkou.

 Ústavnoprávny výbor Národnej rady Slovenskej republiky **neprijal uznesenie,** keďže návrh uznesenia **nezískal** **súhlas nadpolovičnej väčšiny všetkých poslancov** podľa čl. 84 ods. 3 Ústavy Slovenskej republiky a § 52 ods. 4 zákona Národnej rady Slovenskej republiky č.  350/1996 Z. z. o  rokovacom poriadku Národnej rady Slovenskej republiky v znení neskorších predpisov.

**II.**

Ako gestorský výbor rokoval Ústavnoprávny výbor Národnej rady Slovenskej republiky 2. septembra 2020.

Gestorský výbor odporúča Národnej rade Slovenskej republiky **hlasovať o pripomienkach nasledovne:**

1. V čl. I treťom bode § 7 ods. 10 poslednej vete sa slová „uplynutím funkčného obdobia generálneho prokurátora alebo zánikom výkonu funkcie generálneho prokurátora mu funkcia prokurátora generálnej prokuratúry zaniká“ nahrádzajú slovami „po uplynutí funkčného obdobia generálneho prokurátora alebo zániku výkonu funkcie generálneho prokurátora zostáva prokurátorom generálnej prokuratúry“.

**Gestorský výbor odporúča schváliť.**

1. V čl. I sa vypúšťa šiesty bod.

 Doterajší siedmy bod a ôsmy bod sa označujú ako šiesty bod a siedmy bod.

**Bez odporúčania gestorského výboru.**

1. V čl. IV desiatom bode § 24a ods. 9 druhej vete sa slová „uplynutím funkčného obdobia špeciálneho prokurátora alebo zánikom funkcie špeciálneho prokurátora mu funkcia prokurátora generálnej prokuratúry zaniká“ nahrádzajú slovami „po uplynutí funkčného obdobia špeciálneho prokurátora alebo zániku výkonu funkcie špeciálneho prokurátora zostáva prokurátorom generálnej prokuratúry“.

**Gestorský výbor odporúča schváliť.**

1. V čl. IV dvanástom bode § 24aa ods. 3 písm. g) sa slová „Ústavného súdu Slovenskej republiky“ nahrádzajú slovami „disciplinárnej komisie“.

**Gestorský výbor odporúča schváliť.**

1. V čl. IV dvanástom bode § 24aa ods. 3 sa vypúšťa písmeno i).

 Čiarka na konci písmena h) sa nahrádza bodkou.

**Bez odporúčania gestorského výboru.**

 Zároveň **odporúča Národnej rade** Slovenskej republiky**predmetný zákon** vrátený prezidentom Slovenskej republiky na opätovné prerokovanie Národnou radou Slovenskej republiky **schváliť v znení pripomienok pod bodmi 1, 3 a 4.**

 **Správa Ústavnoprávneho výboru** Národnej rady Slovenskej republiky o prerokovaní zákona z 15. júla 2020, ktorým sa mení a dopĺňa zákon č. 153/2001 Z. z. o prokuratúre v znení neskorších predpisov a ktorým sa menia a dopĺňajú niektoré zákony, vráteného prezidentkou Slovenskej republiky na opätovné prerokovanie Národnou radou Slovenskej republiky (tlač 183a) **bola schválená** uznesením Ústavnoprávneho výboru Národnej rady Slovenskej republiky č. 79 z 2. septembra 2020.

 Ústavnoprávny výbor Národnej rady Slovenskej republiky zároveň poveril spravodajcu, **Miloša Svrčeka,** aby informoval Národnú radu Slovenskej republiky o výsledku rokovania výboru.

 Milan Vetrák v. r.

 predseda Ústavnoprávneho výboru

 Národnej rady Slovenskej republiky

Bratislava 2. septembra 2020